Rozhodnutie Komisie
z 10. februára 1995,
ktorým sa stanovujú osobitné podmienky upravujúce dovoz produktov rybolovu a akvakultúry s pôvodom v Maroku
(Text s významom pre EHP)
(95/30/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických predpisoch pre produkciu a uvádzanie produktov rybolovu [1] na trh, najmä na jej článok 11 odsek 1,
keďže skupina odborníkov z Komisie vykonala inšpekčnú návštevu Maroka, aby overila podmienky, za ktorých sa produkujú, skladujú a expedujú produkty rybolovu do spoločenstva;
keďže ustanovenia právnych predpisov Maroka v oblasti hygienických kontrol a sledovania produktov rybolovu je možné považovať za rovnocenné s tými, ktoré sú ustanovené v smernici 91/493/EHS;
keďže orgán "Direction de l'Elevage, Ministère de l'Agriculture" (DEMA) v Maroku je schopný účinne overovať dodržiavanie platných právnych predpisov;
keďže postup pre získanie osvedčenia o zdravotnej neškodnosti uvedený v článku 11 ods. 4 písm. a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované a funkciu osoby, ktorá je oprávnená ho podpísať;
keďže podľa článku 11 ods. 4 písm. b) smernice 91/493/EHS mala by sa pripevniť na balenia produktov rybolovu značka uvádzajúca názov tretej krajiny a schvaľovacie/registračné číslo prevádzky, z ktorej produkty pochádzajú;
keďže podľa článku 11 ods. 4 písm. c) smernice 91/493/EHS, musí byť vypracovaný zoznam schválených prevádzok; keďže tento zoznam musí byť vypracovaný na základe oznámenia Komisii od DEMA; keďže za zaistenie súladu s ustanoveniami stanovenými na tento účel v článku 11 ods. 4 smernice 91/493/EHS preto zodpovedá DEMA;
keďže orgán DEMA poskytol úradné záruky týkajúce sa dodržiavania pravidiel uvedených v kapitole V prílohy k smernici 91/493/EHS a splnených požiadaviek na schválenie prevádzok, ktoré sú rovnocenné s požiadavkami stanovenými touto smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
"Direction de l'Elevage, Ministère de l'Agriculture" (DEMA) je príslušný orgán v Maroku, ktorý overuje a potvrdzuje, že produkty rybolovu spĺňajú požiadavky smernice 91/493/EHS.
Článok 2
Produkty rybolovu a akvakultúry s pôvodom v Maroku musia spĺňať nasledujúce podmienky:
1. ku každej zásielke musí byť priložený očíslovaný originál osvedčenia o zdravotnej neškodnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených prevádzok uvedených v zozname v prílohe B tohto dokumentu;
3. s výnimkou prípadu zmrazených produktov rybolovu vo veľkom množstve určených na výrobu konzervovaných potravín, všetky balenia musia byť nezmazateľne označené slovom "Maroko" a schvaľovacím číslom prevádzky, z ktorej produkty pochádzajú.
Článok 3
1. Osvedčenia uvedené v článku 2 ods. 1 musia byť vypracované aspoň v jednom úradnom jazyku členského štátu, v ktorom sa kontroly vykonávajú.
2. V osvedčeniach musí byť uvedené meno, funkcia a podpis zástupcu DEMA a úradná pečiatka tohto orgánu farby odlišnej od farby ostatných údajov v osvedčení.
Článok 4
Toto rozhodnutie sa bude uplatňovať od 1. marca 1995.
Článok 5
Toto rozhodnutie je adresované členským štátom.
V Bruseli 10. februára 1995